钦定古今图书集成/理学汇编/学行典/第137卷 > 朱子大全集 > 《与陈丞相书》
## 钦定古今图书集成/理学汇编/学行典/第137卷 > 朱子大全集 > 《与陈丞相书》

屡以愚恳，冒渎钧听，未蒙矜许，忧惧实深。今日复得
尚书汪公书，戒以速行。谨以愚见复之，颇尽曲折。窃
恐相公未知区区之心，试取而一观之，则知我罪我，
当有所决矣。熹受知之深，岂愿如此？亦惟有以深瞩
其不得已之故。或遂改图，则不惟熹犹有望焉，而天
下实受其赐。惟相公深图之。

又

“熹昨以愚恳，冒渎威尊，似闻钧慈怜念，未许遽就闲
退。区区感激，何可具言？实以鄙性蠢愚，触事妄发，窃
观近事，深恐一旦不能自抑，以取罪戾。不肖之身，非
敢自爱，诚惧仰负相公手书招徕之意，重玷听言待
士之美，则其为罪大矣。又况老亲行年七十，旁无兼
侍，尤不欲其至于如此。旦夕忧烦，几废寝食，人子之”
心，深所不遑。是敢再沥悃诚，仰于大造。欲乞检会前
状，特与陶铸岳庙一次，俾得婆娑丘林，母子相保，遂
其麋鹿之性，实为莫大之幸。情迫意切，不知所言。伏
望钧慈，俯赐怜察。